### NN 17/2025 (3.2.2025.), Odluka o izravnim mjerama kontrole cijena određenih proizvoda i određenih kategorija proizvoda u trgovini na malo

Vlada Republike Hrvatske

166

Na temelju članka 6. Zakona o iznimnim mjerama kontrole cijena (»Narodne novine« br. 73/97., 128/99. i 66/01.) i članka 31. stavka 2. Zakona o Vladi Republike Hrvatske (»Narodne novine« br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 31. siječnja 2025. donijela

ODLUKU

O IZRAVNIM MJERAMA KONTROLE CIJENA ODREĐENIH PROIZVODA I ODREĐENIH KATEGORIJA PROIZVODA U TRGOVINI NA MALO

I.

Ovom Odlukom određuje se najviša razina cijene određenih proizvoda i određenih kategorija proizvoda u trgovini na malo radi sprječavanja negativnih učinaka promjena pojedinih cijena, a u cilju otklanjanja štetnih posljedica na tržištu u pogledu opskrbe potrošača određenim proizvodima u trgovini na malo na području Republike Hrvatske.

II.

Proizvodi iz točke I. ove Odluke i najviša razina njihove maloprodajne cijene su:

1. jestivo suncokretovo ulje, po l – do 1,72 eura

2. UHT mlijeko, s 2,8 % mliječne masti, po l – do 1,03 eura

3. bijeli kristalni šećer, po kg – do 1,33 eura

4. brašno tip T-550 glatko, po kg – do 0,80 eura

5. brašno tip T-400 oštro, po kg – do 0,83 eura

6. svinjsko mljeveno upakirano meso (pakirano u kontroliranoj atmosferi), po kg – do 4,11 eura

7. pile, cijelo, po kg – do 3,32 eura

8. jogurt, čašica i bočica, 180 g – 200 g – do 0,49 eura

9. polutvrdi sir Gouda, blok za narezivanje, po kg – do 6,49 eura

10. riža, bijela, dugo zrno, 1 kg – do 2,29 eura

11. špageti, 500 g – do 1,09 eura

12. svježa jaja, razred M, kavezni uzgoj, 10 kom. – do 2,45 eura

13. svinjski vrat, bez kosti, po kg – do 5,49 eura

14. hrenovke, pileće/pureće, po kg – do 2,69 eura

15. hamburger slanina, po kg – do 6,99 eura

16. mrkva u rinfuzi, po kg – do 0,89 eura

17. šareni grah u rinfuzi, po kg – do 1,99 eura

18. pasirana rajčica, višeslojna ambalaža, 500 ml – do 1,09 eura

19. limun u rinfuzi, po kg – do 1,49 eura

20. jabuka, pakiranje od 2 kg – do 2,19 eura

21. mliječna čokolada, tabla, bez dodataka, u pakiranju od 80 g – 100 g – do 1,29 eura

22. sirup sa šećerom, 1 l – do 2,99 eura

23. pasta za zube, 125 ml – do 2,99 eura

24. gel za tuširanje, muški i ženski, 250 ml – do 2,99 eura

25. šampon, 1 l – do 3,49 eura

26. toaletni papir, troslojan, 10 rola – 16 rola – do 2,99 eura

27. higijenski ulošci, standardni, po kom. – do 0,25 eura

28. pelene dječje, standardne, po kom. – do 0,30 eura

29. krumpir, 5 kg – do 3,99 eura

30. juneći vrat s kostima, po kg – do 6,99 eura.

III.

Kategorije proizvoda iz točke I. ove Odluke i najviša razina njihove maloprodajne cijene su:

1. kruh, pšenični, nepakirani, po kg – do 1,50 eura

2. palenta, instant, 400 g – 500 g – do 0,95 eura

3. zobene pahuljice, sitne, 500 g – do 0,99 eura

4. kukuruzne pahuljice, 500 g – do 2,19 eura

5. pecivo kajzerica, po kom. – do 0,13 eura

6. pšenična krupica (gris), 1 kg – do 1,10 eura

7. ječmena kaša, 1 kg – do 1,30 eura

8. suhi keksi, bez punjenja (piškote), 400 g – do 1,75 eura

9. dvopek, 200 g – 400 g – do 2,29 eura

10. tjestenina, »penne«/»fusilli«, 400 g – 500 g – do 1,19 eura

11. panceta, po kg – do 11,90 eura

12. šunka u ovitku, po kg – do 8,79 eura

13. pašteta, čajna, 95 g – 100 g – do 0,95 eura

14. tirolska kobasica, po kg – do 6,05 eura

15. kranjska kobasica, po kg – do 6,40 eura

16. smrznuti file oslića, 400 g – 500 g – do 4,80 eura

17. smrznuti oslić, bez glave, 400 g – do 3,90 eura

18. riblja konzerva u biljnom ulju, 90 g – 125 g – do 1,32 eura

19. kiselo vrhnje, čašica, 12 % mm, 180 g – 200 g – do 0,94 eura

20. svježi kravlji sir, polumasni, 500 g – do 2,49 eura

21. maslac, 250 g – do 2,99 eura

22. svinjska mast, po kg – do 2,20 eura

23. naranča, u rinfuzi, po kg – do 1,49 eura

24. suhe šljive, bez koštica, 500 g – do 3,19 eura

25. crveni (žuti) luk, u rinfuzi, po kg – do 0,84 eura

26. kelj, u rinfuzi, po kg – do 1,67 eura

27. poriluk, u rinfuzi, po kg – do 1,99 eura

28. kupus, u rinfuzi, po kg – do 0,79 eura

29. smrznuti grašak, 400 g – 500 g – do 1,50 eura

30. smrznute mahune, 400 g – do 1,60 eura

31. cikla, rezana, staklenka, 650 g – 700 g – do 1,55 eura

32. orah (jezgra), 500 g – do 6,50 eura

33. narančin nektar, negaziran, višeslojna ambalaža, 1 l – do 1,29 eura

34. kava, mljevena, 400 g – 500 g – do 6,79 eura

35. džem, voćni, 660 g – 690 g – do 2,90 eura

36. uvin čaj, filter vrećice i rinfuzni, 30 g – 50 g – do 2,10 eura

37. ocat, jabučni, 1 l – do 1,19 eura

38. deterdžent za strojno pranje rublja, u prahu, 3 kg – 4 kg – do 14,99 eura

39. tekući deterdžent za ručno pranje posuđa, 400 ml – 500 ml – do 1,15 eura

40. sapun, kruti, 80 g – 100 g – do 0,80 eura.

IV.

Marža trgovca obračunata na neto fakturnu cijenu UHT mlijeka s 2,8 % mm po litri iz točke II. podtočke 2. ove Odluke, umanjena za sve rabate i vanfakturne popuste, iznosi najviše 10 %.

V.

Maloprodajne cijene za proizvode iz točke II. ove Odluke i kategorije proizvoda iz točke III. ove Odluke, neće se smatrati cijenom koja se primjenjuje prilikom provođenja posebnih oblika prodaje, kako je definirano propisom koji uređuje zaštitu potrošača, već cijenom u redovnoj prodaji.

VI.

(1) Ova Odluka odnosi se na subjekte koji obavljaju registriranu djelatnost trgovine na malo na području Republike Hrvatske (u daljnjem tekstu: trgovci).

(2) Trgovci su obvezni odrediti cijenu najviše do razine maloprodajne cijene sukladno točki II. podtočkama 1. do 25. i 27. do 30. ove Odluke i marže sukladno točki IV. ove Odluke.

(3) Trgovci su obvezni odrediti cijenu najviše do razine maloprodajne cijene sukladno točki II. podtočki 26. i točki III. ove Odluke za najmanje jednu vrstu artikla unutar istog proizvoda iz točke II. podtočke 26. ove Odluke i iste kategorije proizvoda iz točke III. ove Odluke, ako ih nude u svom asortimanu.

(4) U slučaju da određena vrsta artikla istog proizvoda iz točke II. podtočke 26. ove Odluke i iste kategorije proizvoda iz točke III. ove Odluke koju su trgovci odabrali više nije dostupna u prodaji, trgovci određuju drugi artikl koji nude u svom asortimanu, a koji će biti predmet ograničenja cijena sukladno ovoj Odluci.

VII.

Kako bi se osigurala pravovremena obaviještenost potrošača o maloprodajnim cijenama artikla iz točaka II. i III. ove Odluke te marže iz točke IV. ove Odluke, trgovci su dužni:

– uz maloprodajnu cijenu jasno, vidljivo i čitljivo istaknuti vizualnu identifikacijsku oznaku koja se nalazi u Prilogu I. ove Odluke i njezin je sastavni dio

– na ulazu u prodajni objekt ili na drugom za potrošače vidljivom mjestu unutar prodajnog objekta i na mrežnoj stranici, ako je uspostavljena, jasno, vidljivo i čitljivo istaknuti plakat koji sadrži minimalno:

1. vizualnu identifikacijsku oznaku iz podstavka 1. ove točke, i

2. popis artikala s pripadajućom maloprodajnom cijenom

– u prodajnom objektu većem od 400 m² prodajnog prostora osigurati zasebne dijelove za prodaju artikala iz točke III. ove Odluke i po najmanje jednu vrstu artikla od svakog proizvoda iz točke II. ove Odluke, sukladno propisima o hrani i predmetima opće uporabe.

VIII.

Danom stupanja na snagu ove Odluke prestaje važiti Odluka o izravnim mjerama kontrole cijena određenih proizvoda u trgovini na malo (»Narodne novine« broj 107/23.).

IX.

Ova Odluka objavit će se u »Narodnim novinama«, a stupa na snagu 7. veljače 2025.

Klasa: 022-03/25-04/29
 Urbroj: 50301-05/14-25-1
 Zagreb, 31. siječnja 2025.

Predsjednik
 mr. sc. Andrej Plenković, v. r.

PRILOG I.

VIZUALNA IDENTIFIKACIJSKA OZNAKA

![](/files/_web/sluzbeni-dio/2025/133204/images/9451.jpg)

![](/files/_web/sluzbeni-dio/2025/133204/images/9443.jpg)